Næringskomiteen

Stortinget

0026 Oslo

 Oslo, 15. oktober 2019



**Til høring om Statsbudsjettet 2020
Norges Bygdekvinnelags innspill til Prop. 1 S (2019-2020)**

Norges Bygdekvinnelag takker for muligheten til å komme med innspill til Næringskomiteen. Vi vil i årets innspill fokusere på nasjonal og internasjonal matsikkerhet, og behovet for en økt samstemthet mellom disse områdene.

**Bærekraftsmålene legger tydelige føringer for norsk politikk,** og 2030-agendaen forutsetter at nasjonal og internasjonal politikk mer enn noen gang ses i en overordnet sammenheng. Det er svært viktig å sørge for at de politiske vedtakene som fattes her hjemme er samstemt med våre internasjonale mål og ambisjoner.

Landbruks- og matdepartementet har ansvaret for å koordinere den nasjonale oppfølgingen av bærekraftsmål 2 om å «utrydde sult, oppnå matsikkerhet og bedre ernæring, og fremme bærekraftig landbruk». Gjennom regjeringens handlingsplan for bærekraftige matsystemer (2019-2023) viser Norge at vi har tydelige ambisjoner for å bidra til bærekraftsmålet gjennom vårt bistandsarbeid rettet mot småskala matprodusenter i lavinntektsland. I denne sammenhengen anerkjennes mat som en menneskerett.

**Med dette som bakgrunn er det skuffende å registrere at det samme ansvaret for å bidra til matsikkerhet ikke følges opp på hjemmebane.** Regjeringen tar ikke Stortingets instruks om beredskapslagring av korn til følge, men ønsker tvert om å skrinlegge hele saken. Begrunnelsen er at vi i en krisesituasjon kan kjøpe korn fra utlandet, og at investeringene som trengs for å etablere beredskapslagring i Norge ikke anses som kostnadseffektive. Dette mener Norges Bygdekvinnelag er en uansvarlig politikk.

**Norske politikere har et viktig samfunnsansvar** for å sikre egne innbyggere nok og trygg mat. Gjennom bærekraftsmålene har vi i Norge også et internasjonalt ansvar for å sikre universell matsikkerhet. Ved en eventuell global matsikkerhetskrise hvor flere viktige jordbruksland blir rammet samtidig, vil det kunne bli knapphet av mat på verdensmarkedet. Dette vil først og fremst ramme dem som har dårligst råd. Når den norske regjeringen fremmer import av mat fra andre land som den viktigste forsikringen for den norske befolkning i krisetider, innebærer dette at vi lar være å iverksette nødvendige tiltak på hjemmebane fordi vi forventer at andre land skal redde oss. Taperne vil være dem som allerede er mest truet av matusikkerhet, som ikke har råd til å håndtere økte matpriser, og som vi gjennom bærekraftsmålene har forpliktet oss til å hjelpe.

I **et internasjonalt matsikkerhetsperspektiv** har alle land ansvar for å bidra til den globale matsikkerhetsdugnaden. Dette betyr i praksis at alle nasjoner må ta ansvar for å produsere mest mulig av sin egen mat, og forebygge krisesituasjoner.

**Organisasjonsstøtten**

Norges Bygdekvinnelag er glad for at regjeringen opprettholder organisasjonstøtten til frivillige organisasjoner for 2020, og at vi ser frem til prosessen med omleggingen av støtten som er varslet med virkning fra 2021.

For Norges Bygdekvinnelag er det viktig at den nye ordningen legger til grunn prinsippet om frie midler, og at organisasjonene sikres best mulig forutsigbarhet i årene fremover.

**Norges Bygdekvinnelag gir disse konkrete innspillene til forslag til statsbudsjett 2020**:

**Beredskapslagring for korn**Å unnlate å innføre nasjonale beredskapslagre for korn er etter vårt syn er svært uheldig. Norges Bygdekvinnelag ber om at næringskomiteen medvirker til at planene om etablering av beredskapslagring for korn gjennomføres, ikke skrinlegges.

 **Jordvern**
Nedbyggingen av dyrket jord er nedadgående, og jordvernstrategiens mål for omdisponering ble nådd både i 2017 og 2018. Dette viser at det er på tide at målene bør styrkes ytterligere.

* Den gjeldende jordvernstrategien bør ha mål om en nullvisjon for nedbygging av matjord.
* Jordvern handler ikke bare om nedbygging, men også ivaretakelse av jordkvalitet. Jordvernstrategien bør i større grad også omhandle jordkvalitet og forebygging mot erosjon.

 **Bistand**
Med regjeringens handlingsplan følger en økning i satsingsområdet «Matsikkerhet, fisk og landbruk» (Kap. 162, post 71) på 100 millioner. Sett i den store sammenhengen utgjør dette en svært liten andel som bare øker matsikkerhetsarbeidets relative andel av det totale bistandsbudsjettet fra ca. 3,2 til 3,3%. Dette samsvarer ikke med ambisjonene regjeringen selv har satt for å bidra til bærekraftsmål 2.

* Norges bistandsinnsats for matsikkerhet og bærekraftig landbruk må økes langt mer enn det gjeldende budsjettforslaget legger opp til.
* En vesentlig andel av midlene må øremerkes sivilsamfunnsorganisasjoner, og minst 50% av midlene bør rettes mot kvinner som målgruppe.

Vi ber Næringskomiteens medlemmer arbeide for å fremme disse punktene gjennom forhandlinger og merknader.

Beste hilsen,

 

Ellen Krageberg Cesilie Aurbakken
Leder Generalsekretær